b"\n_START_ARTICLE_\nRosarijas\n_START_SECTION_\nIstorija\n_START_PARAGRAPH_\nPirmoji nuolat gyvenama gyvenviet\xc4\x97 Pago de los Arroyos dabartinio miesto teritorijoje atsirado XVII a., nors tiksli jos \xc4\xafk\xc5\xabrimo data n\xc4\x97ra \xc5\xbeinoma. 1719 m. \xc4\xafsik\xc5\xabr\xc4\x97 j\xc4\x97zuit\xc5\xb3 misija. 1724 m. pastatyta pirmoji koply\xc4\x8dia. Pirmuoju \xc5\xa1i\xc5\xb3 \xc5\xbeemi\xc5\xb3 \xc5\xbeemvald\xc5\xbeiu tapo Luis Romero de Pineda, o gyvenviet\xc4\x97 oficialiai \xc4\xafteisinta 1751 m. 1812 m. vasario 27 d. Manuelis Belgrano Paranos pakrant\xc4\x97je pirm\xc4\x85 kart\xc4\x85 i\xc5\xa1k\xc4\x97l\xc4\x97 savo sukurt\xc4\x85 Argentinos v\xc4\x97liav\xc4\x85. \xc5\xa0\xc4\xaf \xc4\xafvyk\xc4\xaf dabar \xc5\xbeymi Nacionalin\xc4\x97s V\xc4\x97liavos Monumentas. 1820 m. Santa F\xc4\x97 provincija kent\xc4\x97jo nuo pilietinio karo ir gyventoj\xc5\xb3 skai\xc4\x8dius Rosarijuje augo labai ne\xc5\xbeymiai. Tai buvo nedidel\xc4\x97 gyvenviet\xc4\x97 tarp Buenos Airi\xc5\xb3 ir Santa F\xc4\x97. 1832 m. per Rosarij\xc5\xb3 keliavo \xc4\x8carlzas Darvinas. Tuo metu \xc4\x8dia gyveno apie 2000 gyventoj\xc5\xb3. 1841 m. Buenos Airi\xc5\xb3 kaudiljas Chuanas Manuelis de Rosas \xc4\xafsak\xc4\x97 Rosarijuje \xc4\xafkurti uost\xc4\x85 prie Paranos up\xc4\x97s, kuris kontroliuot\xc5\xb3 krovini\xc5\xb3 gabenim\xc4\x85 upe._NEWLINE_1851 m. grup\xc4\x97 Rosarijo kari\xc5\xb3 suteik\xc4\x97 param\xc4\x85 Chustui Urkisai, kuris laim\xc4\x97jo Kaseroso m\xc5\xab\xc5\xa1\xc4\xaf prie\xc5\xa1 de Ros\xc4\x85. U\xc5\xbe param\xc4\x85, 1852 m. bir\xc5\xbeelio 9 d. Urkisos r\xc5\xabpes\xc4\x8diu, Rosarijui buvo suteiktas miesto statusas. Oficialiai miestu deklaruotas rugpj\xc5\xab\xc4\x8dio 5 d. Netrukus atidaryta laisva prekyba upe. Miesto ekonomika ir populiacija prad\xc4\x97jo vystytis dideliais tempais. Jau 1880 m. Rosarijus tapo svarbiausiu \xc5\xa1alies eksporto uostu. 1887 m. \xc4\x8dia gyveno jau 50 t\xc5\xabkst. gyventoj\xc5\xb3, i\xc5\xa1 kuri\xc5\xb3 net 40\xc2\xa0% sudar\xc4\x97 imigrantai i\xc5\xa1 Europos. Tai miestui suteik\xc4\x97 daugiau politinio aktyvumo ir progresyvumo nei aristokrati\xc5\xa1kai Santa F\xc4\x97. XIX a. pab. prasid\xc4\x97jo jud\xc4\x97jimas u\xc5\xbe respublikos sostin\xc4\x97s suteikim\xc4\x85 Rosarijui. Vienas svarbiausi\xc5\xb3 id\xc4\x97jos aktyvist\xc5\xb3 \xe2\x80\x93 pirmojo Argentinos laikra\xc5\xa1\xc4\x8dio La Capital \xc4\xafk\xc5\xabr\xc4\x97jas Ovidio Lagos. Net tris kartus bandyta suteikti sostin\xc4\x97s status\xc4\x85, bet visus kartus \xc5\xa1is pasi\xc5\xablymas vetuotas._NEWLINE_Spartus gyventoj\xc5\xb3 skai\xc4\x8diaus daug\xc4\x97jimas ir prastos higienin\xc4\x97s s\xc4\x85lygos XIX a. pab. suk\xc4\x97l\xc4\x97 epidemini\xc5\xb3 lig\xc5\xb3 (tuberkulioz\xc4\x97s) protr\xc5\xabkius. I\xc5\xa1kilo nedarbo problemos. Kilo streikai, anarchistiniai jud\xc4\x97jimai._NEWLINE_Po I pasaulinio karo atvyko dar daugiau imigrant\xc5\xb3, ypa\xc4\x8d i\xc5\xa1 Italijos. 1926 m. mieste gyveno jau 407 t\xc5\xabkst. gyventoj\xc5\xb3. 1946 m. Rosarijas buvo vienas pagrindini\xc5\xb3 Perono politikos r\xc4\x97m\xc4\x97j\xc5\xb3. 1969 m. kilo vad. Rosariazo \xe2\x80\x93 protestai ir riau\xc5\xa1\xc4\x97s prie\xc5\xa1 Peron\xc4\x85 nuvertusi\xc4\x85 diktat\xc5\xabr\xc4\x85. Daug Perono r\xc4\x97m\xc4\x97j\xc5\xb3 \xe2\x80\x9epradanginta\xe2\x80\x9c valdant karinei chuntai. 1978 m. Rosarijuje \xc4\xafvyko kelios pasaulio futbolo \xc4\x8dempionato var\xc5\xbeybos. 1986 m. nedidelio Luduenjos upelio potvynis padar\xc4\x97 daug \xc5\xbealos miestui. Ekonomini\xc5\xb3 krizi\xc5\xb3 laikotarpiu (1989 \xe2\x80\x93 2005 m.) daug miesto gyventoj\xc5\xb3 nuskurdo, aplink Rosarij\xc4\x85 i\xc5\xa1augo l\xc5\xab\xc5\xa1nynai (villas miserias), atsik\xc4\x97l\xc4\x97 daug skurd\xc5\xbei\xc5\xb3 imigrant\xc5\xb3 i\xc5\xa1 \xc4\x8ciako provincijos. Pastaraisiais metais didel\xc4\x97 \xc5\xbeem\xc4\x97s \xc5\xabkio produkt\xc5\xb3 paklausa leido miestui pakilti; vystytis ekonomi\xc5\xa1kai i\xc5\xa1 socialiai. Tvarkomi priemies\xc4\x8diai, \xc4\xafsisavinamos naujos \xc5\xbeem\xc4\x97s.\n_START_SECTION_\nInstitucijos\n_START_PARAGRAPH_\nRosarijas \xe2\x80\x93 svarbus edukacijos centras tiek nacionaliniu, tiek tarptautiniu mastu. Mieste \xc4\xafsik\xc5\xabr\xc4\x99s Nacionalinis Rosarijo Universitetas (nuo 1968 m.) ir Nacionalinio Technologij\xc5\xb3 Universiteto filialas. Taip pat yra privat\xc5\xabs Katalik\xc5\xb3 Pontifiko, Piet\xc5\xb3, Lotyn\xc5\xb3 Amerikos Edukacinio Centro ir Atvirasis Interamerikos universitetai._NEWLINE_Rosarijas \xe2\x80\x93 nam\xc5\xb3 arena dvejoms Argentinos Primera Diviziono komandoms \xe2\x80\x93 Rosario Central ir Newell's Old Boys._NEWLINE_Leid\xc5\xbeiami 3 svarb\xc5\xabs dienra\xc5\xa1\xc4\x8diai: La Capital (\xc4\xafkurtas 1887 m.), Rosario/12 (nuo 1991 m.) ir El Ciudadano & la Regi\xc3\xb3n (nuo 1999 m.)._NEWLINE_Mieste yra keletas muziej\xc5\xb3, i\xc5\xa1 kuri\xc5\xb3 min\xc4\x97tini: Juan B. Castagnino meno muziejus, Firma y Odilo Est\xc3\xa9vez municipalinis dekoratyvaus meno muziejus, Dr. Julio Marc provincijos istorijos muziejus, Miesto Municipalinis Muziejus, Dr. \xc3\x81ngel Gallardo provincijos gamtos moksl\xc5\xb3 muziejus. Planuojama atidaryti Nacionalin\xc4\xaf Ryt\xc5\xb3 Meno muziej\xc5\xb3. Svarbiausi Rosarijaus teatrai \xe2\x80\x93 El C\xc3\xadrculo, Sala Lavard\xc3\xa9n ir Broadway. Urkisos parke yra astronominis kompleksas \xe2\x80\x93 observatorija ir planetariumas._NEWLINE_Yra kelios radijo ir televizijos stotys. Rosarijuje yra 5 ligonin\xc4\x97s (j\xc5\xb3 tarpe vaik\xc5\xb3 sveikatos centras ir greitosios pagalbos ligonin\xc4\x97).\n_START_SECTION_\nValdymas\n_START_PARAGRAPH_\nRosarijo valdym\xc4\x85 sudaro vykdomoji vald\xc5\xbeia, atstovaujama mero (b\xc5\xabstin\xc4\x97: Palacio de los Leones), ir \xc4\xafstatym\xc5\xb3 leid\xc5\xbeiamoji vald\xc5\xbeia, atstovaujama Patariamosios Tarybos (b\xc5\xabstin\xc4\x97: Palacio Vassallo). Meras renkamas 4 met\xc5\xb3 kadencijai. Taryb\xc4\x85 sudaro 21 narys, renkamas kas 2 metus._NEWLINE_Miestas padalintas \xc4\xaf 6 administracines apygardas (Centrin\xc4\x99, \xc5\xa0iaur\xc4\x97s, \xc5\xa0iaur\xc4\x97s vakar\xc5\xb3, Vakar\xc5\xb3, Pietvakari\xc5\xb3 ir Piet\xc5\xb3). Apygardos atsakingos u\xc5\xbe gyventoj\xc5\xb3 aptarnavim\xc4\x85._NEWLINE_Miesto gyventojai spaud\xc5\xbeia \xc5\xa1alies vald\xc5\xbei\xc4\x85, kad \xc5\xa1i suteiktu Rosarijui autonominio miesto status\xc4\x85. Taip pat si\xc5\xabloma vykdant \xc5\xa1alies decentralizacij\xc4\x85, \xc4\xaf Rosarij\xc4\x85 perkelti Nacionalin\xc4\xaf Kongres\xc4\x85.\n_START_SECTION_\nGeografija ir strukt\xc5\xabra\n_START_PARAGRAPH_\nRosarijas i\xc5\xa1sid\xc4\x97st\xc4\x99s La Platos \xc5\xbeemumoje, de\xc5\xa1iniajame Paranos krante, 24 m vir\xc5\xa1 j\xc5\xabros lygio, nat\xc5\xabralioje \xc5\xbeemoje pakrant\xc4\x97je. Miesto \xc5\xa1irdis \xe2\x80\x93 Plaza 25 de Mayo (Gegu\xc5\xbe\xc4\x97s 25 aik\xc5\xa1t\xc4\x97), apsupta savivaldyb\xc4\x97s (Palacio de los Leones), bazilikos (Bas\xc3\xadlica Catedral de Nuestra Se\xc3\xb1ora del Rosario), centrinio pa\xc5\xa1to, dekoratyvaus meno muziejaus ir La Bola de Nieve pastato. Tarp savivaldyb\xc4\x97s ir bazilikos yra Nacionalin\xc4\x97s V\xc4\x97liavos Monumentas. Dauguma gatvi\xc5\xb3 i\xc5\xa1d\xc4\x97styta \xc5\xa1achmat\xc5\xb3 sistema._NEWLINE_Ties V\xc4\x97liavos Memorialo parku prasideda Kordobos gatv\xc4\x97 (calle C\xc3\xb3rdoba), pasiekia centr\xc4\x85, o tarp Plaza del Mayo ir Plaza Pringles virsta p\xc4\x97s\xc4\x8di\xc5\xb3j\xc5\xb3 gatve. Palei Kordobos gatv\xc4\x99 eina p\xc4\x97s\xc4\x8di\xc5\xb3j\xc5\xb3 gatv\xc4\x97 Paseo del Siglo. \xc4\x8cia taip pat yra Montenegro, Sarmiento ir San Martino aik\xc5\xa1t\xc4\x97s. Oro\xc3\xb1o bulvaras ir Pellegrini aveniu \xc5\xbeymi centro ribas. Ties \xc5\xa1i\xc5\xb3 gatvi\xc5\xb3 sankirta prasideda Nepriklausomyb\xc4\x97s parkas. Jame yra dail\xc4\x97s muziejus, Newell's Old Boys klubo stadionas, kiti sporto centrai, hipodromas. Toliau \xc4\xaf vakarus miestas driekiasi Ovidio Lagos ir Francia aveniu, Aveljanedos bulvaru ir baigiasi ties Saladiljo upeliu, u\xc5\xbe kurio prasideda Vilja Gobernador Galveso miestas._NEWLINE_Palei Paranos up\xc4\x99 yra Leandro Alemo parkas, kuriame i\xc5\xa1sid\xc4\x97st\xc4\x99s Rosario Central klubo futbolo stadionas. Netoliese \xe2\x80\x93 \xc5\xa1ilumin\xc4\x97 elektrin\xc4\x97. Toliau, La Floridos kvartale yra miestie\xc4\x8di\xc5\xb3 pam\xc4\x97gti papl\xc5\xabdimiai. Alberdi aveniu ir Rondeau bulvaras veda prie Rosario-Victoria tilto per Paran\xc4\x85. I\xc5\xa1rai\xc5\xa1kingas miesto bruo\xc5\xbeas \xe2\x80\x93 krantin\xc4\x97s. Jose ve\xc5\xa1i parkai (Nac. V\xc4\x97liavos, Ispanijos, Kolektyvo ir kt.), kuriuose i\xc5\xa1sid\xc4\x97st\xc4\x99 visuomeniniai pastatai._NEWLINE_\xc5\xbdalieji plotai u\xc5\xbeima 5,3\xc2\xa0% miesto teritorijos. Elektra pasiekia visus miesto gyventojus. Tekant\xc4\xaf vanden\xc4\xaf gauna 97\xc2\xa0% rosarijie\xc4\x8di\xc5\xb3, o gamtines dujas \xc4\xafsived\xc4\x99 bema\xc5\xbe 230 t\xc5\xabkst. gyventoj\xc5\xb3. Mieste aktyviai vykdomos statybos, ple\xc4\x8diasi priemies\xc4\x8diai._NEWLINE_Rosarijui b\xc5\xabdingas pamp\xc5\xb3 klimatas: vidutin\xc4\x97s m\xc4\x97nesi\xc5\xb3 temperat\xc5\xabros svyruoja nuo 11,6 \xc2\xb0C iki 23,4 \xc2\xb0C. Per metus i\xc5\xa1krenta 1038 mm krituli\xc5\xb3. Miestas yra gamti\xc5\xa1kai nepavojingoje teritorijoje, kadangi \xc4\x8dia n\xc4\x97ra u\xc5\xbefiksuota joki\xc5\xb3 stipresni\xc5\xb3 \xc5\xbeem\xc4\x97s dreb\xc4\x97jim\xc5\xb3 ar uragan\xc5\xb3.\n_START_SECTION_\nTransportas\n_START_PARAGRAPH_\nRosarijuje yra apie 40 autobus\xc5\xb3 linij\xc5\xb3 ir dar nema\xc5\xbeai trump\xc5\xb3 distancij\xc5\xb3 linij\xc5\xb3. Kadangi taikomos subsidijos vie\xc5\xa1ojo transporto kurui, biliet\xc5\xb3 kainos palyginti pigios. I\xc5\xa1 Rosarijo Mariano Moreno autobus\xc5\xb3 terminalo, autobusai vyksta \xc4\xaf visus svarbesnius Argentinos miestus. Kelion\xc4\x97 autobusu \xc4\xaf Buenos Aires trunka apie 4 valandas._NEWLINE_Yra neblogai i\xc5\xa1vystyta taksi sistema. Radijo ry\xc5\xa1\xc4\xaf turin\xc4\x8dias taksi firmas galima i\xc5\xa1sikviesti telefonu, kitas \xe2\x80\x93 susistabdyti gatv\xc4\x97je._NEWLINE_I\xc5\xa1 Rosarijo Aramburu greitkelis veda \xc4\xaf Buenos Aires, Brigadier Estanislao L\xc3\xb3pez greitkelis \xe2\x80\x93 \xc4\xaf Santa F\xc4\x97. Kiti plentai \xc4\xaf Santjago del Ester\xc4\x85, Kordob\xc4\x85, Rufin\xc4\x85. Rosario-Victoria tiltas per Paran\xc4\x85 \xe2\x80\x93 \xc4\xaf Viktorijos miest\xc4\x85 Entre Riose._NEWLINE_13 km nuo miesto centro, Funeso miesto jurisdikcijoje yra tarptautinis Rosarijo oro uostas, i\xc5\xa1 kurio skryd\xc5\xbeiai vyksta \xc4\xaf Buenos Aires, Kordob\xc4\x85, Santjag\xc4\x85, Brazilijos miestus._NEWLINE_Rosarijo uostas \xc4\xafsik\xc5\xabr\xc4\x99s pietin\xc4\x97je miesto pakrant\xc4\x97je. Gali aptarnauti nema\xc5\xbeos talpos (Panamax klas\xc4\x97s) j\xc5\xabr\xc5\xb3 laivus. 2003 m. uosto apyvarta sudar\xc4\x97 2,9 mln. ton\xc5\xb3. Per uost\xc4\x85 eksportuojama pamp\xc5\xb3, Kujo regiono produkcija._NEWLINE_\xc4\xae miest\xc4\x85 sueinan\xc4\x8dios gele\xc5\xbeinkelio linijos tarnauja daugiausia krovini\xc5\xb3 gabenimo reikm\xc4\x97ms. Svarbiausi hele\xc5\xbeinkeliai eina \xc4\xaf Buenos Aires, Kordob\xc4\x85, Santa F\xc4\x97, Santjago del Ester\xc4\x85. Planuojama nutiesti greitaeigio gele\xc5\xbeinkelio linijas \xc4\xaf Kordob\xc4\x85 (kelion\xc4\x97 truks 2,5 val.) ir Buenos Aires (90 min.).\n_START_SECTION_\nEkonomika\n_START_PARAGRAPH_\nMaisto (m\xc4\x97sos, milt\xc5\xb3), odos, chemijos, medienos apdirbimo ir kita pramon\xc4\x97.\n_START_SECTION_\nKult\xc5\xabra\n_START_PARAGRAPH_\nRosarijas charakterizuojamas, kaip kult\xc5\xabri\xc5\xa1kai aktyvus miestas. I\xc5\xa1 \xc4\x8dia kil\xc4\x99 i\xc5\xa1kili\xc5\xb3 muzikos, dail\xc4\x97s, filosofijos, literat\xc5\xabros, politikos, teis\xc4\x97s, medicinos, sporto asmenybi\xc5\xb3. I\xc5\xa1 garsiausi\xc5\xb3 rosarijie\xc4\x8di\xc5\xb3 galima pamin\xc4\x97ti revoliucionieri\xc5\xb3 Che Guevara, dailinink\xc4\x85 ir skulptori\xc5\xb3 Lucio Fontana, aktori\xc5\xb3 Dar\xc3\xado Grandinetti, operos daininink\xc4\x85 Jos\xc3\xa9 Cura, futbolo trener\xc4\xaf Marcelo Bielsa, futbolininkus Javier Mascherano ir Lionel Messi._NEWLINE_Dauguma miesto gyventoj\xc5\xb3 kalba La Platos dialektu, ta\xc4\x8diau \xc5\xa1iek tiek skirtingai nei Buenos Airi\xc5\xb3 gyventojai.\n_START_SECTION_\nSportas\n_START_PARAGRAPH_\nMieste 1978 m. vyko XI pasaulio futbolo \xc4\x8dempionatas."